Пачаткам ўзброенай барацьбы на Браслаўшчыне трэба лічыць сход, які адбыўся ў маёнтку Мейшты 1 красавіка 1863 г. На ім прысутнічалі некалькі прадстаўнікоў мясцовай шляхты і госці з Польшчы. Адзін з удзельнікаў сходу – Ян Ельскі-Ёдка быў абраны камандзірам узброеных сіл паўстанцаў. У пачатку мая яго атрад пачаў баявую дзейнасць. У атрад уваходзіла каля 30 чалавек. 6 мая адбылася першая сутычка з царскімі войскамі каля в. Адымянішкі. Раптоўна напаўшыя казакі змаглі рассеяць паўстанцаў. Некалькі чалавек, у тым ліку камандзір атрада, трапілі ў палон. На наступны дзень іншая група паўстанцаў пад камандаваннем Загорскага адбіла палонных у сутычцы каля Опсы. Але 11 мая атрад Ельскага быў разбіты непадалёк ад Казянаў, сам камандзір загінуў. Такім чынам, паўстанне на Браслаўшчыне не набыло масавага характару.